EELNÕU



**MÄÄRUS**

Maardu ............. 2024 nr \_\_\_

**Maardu linna taotluste vastuvõtmise ja menetlemise**

**andmekogu asutamine ja põhimäärus**

Määrus kehtestatakse avaliku teabe seaduse § 433 lõike 1 ja § 435 lõike 1, kohaliku omavalitsuse korralduse seaduse § 22 lõike 2 alusel.

**§ 1.****Reguleerimisala**

(1) Määrusega asutatakse Maardu linna taotluste esitamise ning menetlemise andmekogu (edaspidi andmekogu) ja kehtestatakse andmekogu pidamise kord.

(2) Andmekogu ametlik nimetus on „Maardu linna taotluste vastuvõtmise ja menetlemise andmekogu“.

 (3) Andmekogu lühinimi on „SPOKU“.

**§ 2.****Andmekogu pidamise eesmärk**

Andmekogu pidamise eesmärgiks on:
  1) parendada ja kaasajastada Maardu linna taotluste esitamise ja menetlemise protsessi;
  2) luua keskkond taotluste elektrooniliseks vastuvõtmiseks ja menetlemiseks;
  3) tõhustada linnavalitsuse sisest asjakohast infovahetust;
  4) võimaldada standardsete andmevahetusprotokollide abil vahetada andmekogu andmeid riigi andmekogudega;
  5) tagada Maardu linna eelarvest antavate toetuste sihtotstarbelise kasutamise kontroll ja aruandlus;
  6) pidada arvestust esitatud taotluste üle ja taotlejatele antud toetuste üle.

**§ 3.****Andmekogu vastutav töötleja**

(1) Andmekogu vastutav töötleja on Maardu Linnavalitsus (edaspidi *vastutav töötleja*).

(2) Linnapea määrab vastutava töötleja õigus(t)e teostajad, kellel on õigus täita vastutava töötleja ülesandeid ning andmekogu kasutajad, kellel on andmekogule valdkondlik püsijuurdepääsuõigus (edaspidi kasutaja).

(3) Vastutav töötleja:
  1) korraldab andmekogu kasutusele võtmist ja pidamist, sh teeb järelevalvet kasutajate tegevuse üle andmekogu kasutamisel;
  2) töötleb, sealhulgas sisestab ja väljastab andmeid;
  3) rakendab meetmeid andmete kaitse, sealhulgas andmetele juurdepääsu ja andmete säilimise tagamiseks;
  4) korraldab sisestatud taotluste õigsuse kontrolli;
  5) korraldab taotluste menetlemist;
  6) teeb andmekogu volitatud töötlejale ettepanekuid andmekogu ülesehituse ja andmekoosseisude muutmiseks;
  7) vastutab andmekogusse kantud andmete õigsuse ja ajakohasuse eest;
  8) edastab vajadusel laekunud taotlused kooskõlastajale täiendavaks kooskõlastamiseks;
  9) vastutab andmekogu pidamise seaduslikkuse eest;
 10) täidab teisi õigusaktidest tulenevaid ja vastutava töötlejale omaseid ülesandeid.

(4) Andmekogu kasutaja:
  1) töötleb, sealhulgas sisestab ja väljastab andmeid;
  2) rakendab meetmeid andmete kaitse, sealhulgas andmetele juurdepääsu ja andmete säilimise tagamiseks;
  3) teeb andmekogu vastutavale töötlejale ettepanekuid andmekogu ülesehituse ja andmekoosseisude muutmiseks;
  4) vastutab andmekogusse kantud andmete õigsuse ja ajakohasuse eest;
  5) täidab teisi õigusaktidest tulenevaid või andmekogu kasutamisega seotud ülesandeid.

**§ 4.****Andmekogu volitatud töötleja**

(1) Andmekogu volitatud töötleja (edaspidi *volitatud töötleja*) on andmekogu majutaja, kelle kohustused, ülesanded ja vastutus määratakse kindlaks temaga sõlmitud lepinguga.

(2) Volitatud töötleja eelkõige:
  1) osutab andmekogu majutus-, hooldus-, arendus- ja juurutusteenust;
  2) tagab andmekogu pidamiseks vajaliku tarkvara kasutamise;
  3) täidab vastutava töötleja poolt antud ülesandeid andmekogu pidamisel ja andmete töötlemisel vastavuses seaduste ja seaduste alusel vastuvõetud õigusaktidega ning sõlmitud lepinguga;
  4) kasutab andmekogu ja andmeid üksnes enda ülesannete täitmiseks;
  5) teavitab viivitamata vastutavat töötlejat avastatud ebaõigetest andmetest, andmete mittesihipärasest kasutamisest ja andmekogu kasutamisel tekkinud probleemidest;
  6) tagab andmekogu andmete turvalisuse;
  7) korraldab andmete säilimist vastavalt kehtestatud nõuetele;

 8) peab digitaalset arvestust andmekogusse kantavate andmete, nende kandmise aja ja andmekogusse tehtud päringute üle.

 9) täidab teisi ülesandeid, mis on käesoleva määrusega antud tema pädevusse.

(3) Volitatud töötleja määrab volitatud töötlejate õiguste teostajad, kellel on õigus täita volitatud töötleja ülesandeid.

**§ 5.****Andmekogu pidamine**

(1) Andmekogu peetakse infotehnoloogilise andmebaasina elektrooniliselt ning andmete töötlemisel kasutatakse automatiseeritud andmetöötlust.

(2) Andmekogusse kantavate andmete, nende kandmise aja ja andmekogusse tehtud päringute üle peetakse arvestust digitaalselt.

(3) Andmekogu on registreeritud riigi infosüsteemi haldussüsteemis RIHA ja on liidestatud infosüsteemide andmevahetuskihiga (X-tee).

**§ 6.****Andmekogusse kantud andmete kaitse**

(1) Andmeid kaitstakse:
  1) käideldavuse osas, välistades andmete juhusliku hävimise ja tagades andmete kättesaadavuse selleks õigustatud isikutele;
  2) tervikluse osas, välistades andmete tahtmatu või tahtliku volitamata hävitamise;
  3) konfidentsiaalsuse osas, välistades andmete volitamata töötlemise ja tagades andmete kättesaadavuse vaid selleks õigustatud ulatuses.

(2) Andmekogu vastutav ja volitatud töötleja tagavad andmekogu andmete käideldavuse, terviklikkuse ning konfidentsiaalsuse organisatsiooniliste, füüsiliste ja infotehnoloogiliste turvameetmetega.

(3) Andmekogu turbeaste on keskmine (M) ja andmekogu turvaklass on K1T1S2.

**§ 7.****Andmete töötlemise nõuded**

(1) Andmekogusse kantud andmeid töödeldakse avaliku teabe seaduses, isikuandmete kaitse seaduses, muudes õigusaktides ja käesolevas põhimääruses sätestatud eesmärkidel, korras ning tingimustel.

(2) Ebaõigete andmete avastamisel andmekogus parandab vastutav töötleja ebaõiged andmed 1 (ühe) tööpäeva jooksul või korraldab andmete parandamise koostöös volitatud töötlejaga.

(3) Andmekogu andmete sisestamisi, töötlemisi ja muutmisi logitakse volitatud töötleja poolt. Logiandmeid säilitatakse 3 (kolm) aastat alates andmete tekkimisest.

(4) Volitatud töötleja korraldab andmetest perioodiliselt varukoopiate tegemise. Varukoopiaid tehakse andmetest vähemalt 1 (üks) kord kuus ning andmebaasi tagavarakoopiat säilitatakse 1 (üks) aasta.

**§ 8.****Andmekogusse kantavad andmed**

(1) Andmekogusse kogutakse andmed:
  1) taotlemise ning menetluse käigus tekkivate andmete kohta;
  2) andmekogu kasutajate, sealhulgas nende kasutajarollide kohta;
  3) andmekogu pidamise ja järelevalve kohta.

(2) Detailne andmete koosseis on toodud määruse lisas.

**§ 9.****Andmekogu andmeandjad**

Andmekogusse saadakse andmeid järgmistelt andmekogudelt ja andmeandjatelt:
  1) taotluse esitajalt;
  2) taotlusega seotud isikult;
  3) vastutavalt töötlejalt esitatud taotluse ja selle menetlemise kohta;
  4) rahvastikuregistrist;
  5) kinnistusraamatust;
  6) Maa-ameti Eesti aadressiandmete süsteemist;
  7) äriregistrist;
  8) Eesti Hariduse Infosüsteemist;
  9) kutseregistrist;

10) liiklusregistrist.

**§ 10.****Andmevahetus teiste infosüsteemidega**

(1) Infosüsteemide andmevahetuskihi X-tee kaudu sooritatakse automaatselt järgmisi päringuid:
  1) rahvastikuregistrist isikukoodi alusel eesnime, perekonnanime, elukoha ja suhete kohta;
  2) äriregistrist registrikoodi alusel füüsilisest isikust ettevõtja või juriidilise isiku nime, aadressi, kontaktandmete ja põhikirja kohta ning isikukoodi alusel isiku esindatavate juriidiliste isikute kohta;
  3) Maa-ameti Eesti aadressiandmete süsteemist objekti aadressi kohta;
  4) kinnistusraamatust isiku kinnistu kohta;
  5) Eesti Hariduse Infosüsteemist õpilaste kohta;
  6) kutseregistrist kutsetunnistuste kohta.

(2) Andmekogu kaudu esitatakse avaliku teenuse saamiseks dokumente ja andmeid vastava teenuse osutamiseks ette nähtud andmekogule.

**§ 11.****Andmete õiguslik tähendus**

(1) Andmekogusse kantavatel andmetel on informatiivne ja statistiline tähendus.

(2) Andmetel on õiguslik tähendus, kui neile on õiguslik tähendus antud seadusega.

**§ 12.****Juurdepääs andmekogu andmetele**

(1) Andmekogule on igaühel otsejuurdepääs. Isik tuvastatakse turvalise autentimisvahendi abil.

(2) Otsejuurdepääsu kaudu on andmed kättesaadavad järgmiselt:
  1) taotluse esitajal ja taotlejal on juurdepääs iseenda, taotlusega seotud isikute, taotluse ning aruandlusega seotud andmetele;
  2) taotlusega seotud isikul on juurdepääs iseenda andmetele;
  3) seaduslikul esindajal on juurdepääs oma alaealiste laste või eestkostetava andmetele;
  4) vastutava töötleja õiguste teostajal ja volitatud töötlejal on juurdepääs kõikidele andmekogu andmetele;

 5) kasutajal on juurdepääs temale menetlemiseks määratud taotluste andmetele.

(3) Otsejuurdepääsu kaudu on võimalik näha Maardu linna poolt taotluste esitamisega seonduvat infot ning esitada taotlusi ja dokumente.

**§ 13.****Andmekogu andmetele juurdepääsu korraldamine**

(1) Kolmanda isiku kohta andmekogust väljavõtete saamiseks esitatakse andmekogu vastutavale töötlejale kirjalik taotlus, milles on kirjas soovitud andmed ja nende kasutamise otstarve koos viitega õiguslikule alusele. Vastutav töötleja kontrollib taotluse õiguslikku alust ja esitab volitatud töötlejale vastava taotluse andmete väljastamiseks kolmandale isikule õigusliku aluse olemasolul.

(2) Andmete väljastamine on tasuta.

(3) Vastutav töötleja peab arvestust andmete väljastamise aja, väljastatud andmete koosseisu, andmesaaja, andmete väljastamise õigusliku aluse ja andmete väljastamise viisi üle.

**§ 14. Andmete säilitamine**

(1) Andmekogusse kantavaid andmeid säilitatakse vastutava töötleja dokumentide liigitusskeemis kehtestatud säilitustähtajani. Seejärel andmed hävitatakse kustutamise teel.

(2) Andmekogu alusdokumente säilitatakse vastutava töötleja dokumendihaldussüsteemis vastavalt kinnitatud dokumentide liigitusskeemile.

**§ 15.****Järelevalve andmekogu pidamise üle**

Andmekogu pidamise täitmist kontrollivad vastutav töötleja ning teised isikud, kellel on selleks seadusest tulenev õigus.

**§ 16.****Andmekogu pidamise lõpetamine**

(1) Andmekogu pidamise lõpetamise otsustab Maardu Linnavalitsus. Enne andmekogu lõpetamist kooskõlastatakse andmekogu tehniline dokumentatsioon avaliku teabe seaduses sätestatud korras.

(2) Andmekogu pidamise lõpetamisel otsustatakse andmete üleandmine teise andmekogusse, arhiivi või nende kuulumine hävitamisele ning üleandmise või hävitamise tähtaeg.

**§ 17.****Määruse jõustumine**

Määrus jõustub kolmandal päeval pärast Riigi Teatajas avaldamist.

[Lisa](https://www.riigiteataja.ee/aktilisa/4090/2202/4039/Maaruse_lisa.pdf) Andmekogusse kantavate andmete loetelu

(allkirjastatud digitaalselt)

(allkirjastatud digitaalselt)

Aleksander Frosch

Abilinnapea

Linnapea ülesannetes Julia Saveljeva

Linnasekretär